 NA CHARLES WASONGA WAZIRI wa Usalama wa Ndani Kithure Kindiki amesema serikali imebuni kikosi maalum cha kudumisha usalama katika eneo la Kaskazini Mashariki mwa Kenya linalozongwa na mashambulio ya kigaidi. Profesa Kindiki mnamo Jumatano alisema miongoni kuwa wanachama wa kikosi hicho, ambacho hakukitaja kutokana na sababu za kiusalama, wanajuisha maafisa wa polisi waliopewa mafunzo maalum na maafisa wa Jeshi la Ulinzi la Kenya (KDF). “Operesheni za kiusalama zitaendeshwa na kikosi maalum wala sio polisi wa kawaida kwa sababu ya upekee wa utovu wa usalama eneo la Kaskazini Mashariki mwa Kenya,” akawaambia wabunge wanachama wa Kamati ya Bunge kuhusu Elimu. Profesa Kindiki aliongeza kuwa serikali kupitia wizara yake pia inaboresha vifaa vya usalama na kuunda maeneo mapya ya utawala ili kuimarisha usalama katika eneo hilo. “Aidha, serikali inashirikiana na kampuni za mawasiliano ili kuimarisha mfumo wa mawasiliano katika kando hiyo na kushirikisha jamii za eneo hilo katika masuala ya usalama,” akaielezea Kamati hiyo inayoongozwa na Mbunge wa Tinderet Julius Melley. Kamati hiyo ilikuwa imemwita Profesa Kindiki kueleza hatua ambazo wizara yake imechukua kuimarisha usalama wa walimu katika eneo la Kaskazini Mashariki mwa Kenya. Profesa Kindiki alisema mikakati ya kiusalama ambayo wizara yake inatekeleza katika eneo hilo pia itachangia kuimarishwa kwa usalama wa walimu. “Inasikitisha kuwa jumla ya walimu 37 wamekufa katika mashambulio ya kigaidi eneo la Kaskazini Mashariki ndani ya miaka 10 iliyopita. Serikali kupitia wizara yangu inalenga kukomesha vifo hivyo,” akasema. Wakati huo huo, Profesa Kindiki amefichua kuwa jumla ya magaidi 60 walioshiriki katika shambulio la Jumanne maeneo ya Lamu na Tana River waliuawa na maafisa wa usalama. “Magaidi wote walioshambulia watu wetu Lamu waliangamizwa kutokana na hatua za haraka zilizochukuliwa na maafisa wetu katika barabara ya Lamu kuenda Witu,” Profesa Kindiki akasema. Wahuni hao, wanaoaminika kuwa wanachama wa kundi la kigaidi la Al Shabaab, walishambulia mabasi manne yaliyokuwa yakiwasafirishwa zaidi ya abiria 200 kuelekea mji wa Hola, kaunti ya Tana River. Kwenye shambulio hilo diwani mmoja pia alijeruhiwa. Lakini mke wa diwani huyo alipoteza maisha. Mwendeshaji wa bodaboda naye aliuawa na maiti na pikipiki kuteketezwa na Al-Shabaab. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  